Ekibuga Paris ekya Bufalansa mwe mugenda okutegekerwa emizannyo gya Summer Olympics egy’omwaka nkumi bbiri mu abiri mu ena. Emizannyo gino gigenda kutandika nga abiri mu mukaaga Ogwomusanvu okutuuka nga kkumi na lumu Ogwomunaana nkumi bbiri mu abiri mu ena. Mu ngeri y’emu era empaka zino zigenda kuzannyirwa mu bibuga bya Bufalansa ebirala kkumi na mukaaga. Ekibuga Paris kyalondebwa okutegeka empaka zino ez’omulundi gw’ekikumi asatu mu gumu ng’ennaku z’omwezi kkumi na ssatu Ogwomwenda mu nkumi bbiri kkumi na musanvu mu kibuga Lima ekya Peru. Guno gugenda kuba mulundi gwakusatu ng’ekibuga Paris kitegeka emizannyo gino. Ekibuga kino kyasooka okutegeka empaka zino mu mwaka gwa lukumi mu lwenda ne kiddamu okutegeka mu mwaka gwa lukumi mu lwenda abiri mu ena. Okusinziira ku nteekateeka y’empaka zino, zirina kuzannyibwa buli luvannyuma lwa myaka ena era nga bwe kiri ne ku mpaka z’omupiira eza World Cup. Wabula, eza nkumi bbiri mu abiri zaaseseetulwa ne zizannyibwa mu nkumi bbiri mu abiri mu gumu olw’ekirwadde kya Kkovid kkumi na mwenda. Empaka zino zaali zitegekeddwa mu kibuga Tokyo ekya Japan. Empaka zino zijja kuggulwawo na muzannyo gwa misinde era kino kye kisanja kya Pulezidenti Thomas Bach ekisempayo nga Pulezidenti w’ekibiina ky’emizannyo gya Olympics.